VDSS Sodba Psp 20/2022
Datum: 2022-03-02T01:00:00.000+01:00
ecli: ECLI:SI:VDSS:2022:PSP.20.2022
sodisce: Višje delovno in socialno sodišče
oddelek: Oddelek za socialne spore
podrocje: POKOJNINSKO ZAVAROVANJE - SOCIALNO ZAVAROVANJE
institut: ponovna odmera pokojnine - invalidska pokojnina - zavrženje zahteve - pravnomočno odločena upravna zadeva

## Jedro

O odmeri invalidske pokojnine je že bilo pravnomočno odločeno, to pa pomeni, da o isti upravni stvari ni mogoče ponovno odločati. Tožena stranka je zato na podlagi 4. točke prvega odstavka 129. člena ZUP tožnikovo zahtevo za ponovno odmero invalidske pokojnine pravilno zavrgla.

## Izrek

Pritožba se zavrne in se potrdi sodba sodišča prve stopnje.

## Obrazložitev

1. Sodišče prve stopnje je z izpodbijano sodbo zavrnilo tožbeni zahtevek za odpravo odločbe tožene stranke št. zadeve 10331-364/2021 z dne 11. 5. 2021 in sklepa št. zadeve 10331-364/2021 z dne 10. 2. 2021 ter da se tožniku ponovno odmeri invalidska pokojnina.

2. Zoper sodbo je pritožbo vložil tožnik. V pritožbi navaja, da je predmet spora razlaga vojaških predpisov, ne pa ponovna odmera invalidske pokojnine. Tožnik uveljavlja, da mora tožena stranka v celoti realizirati sodbo št. Ps 1929/2007 in sicer upoštevaje navodila priložene ustavne pobude. Ustavna pobuda je bila z dne 10. 11. 2021 oddana na vložišče Ustavnega sodišča RS. V nadaljevanju pritožbe tožnik navaja, kako bi bilo potrebno uporabiti predpise v zvezi z določitvijo pokojninske osnove. Nadalje še navaja, da nima nobene delovne dobe, dopolnjene po splošnih predpisih. Pravica mu je bila priznana upoštevaje vojaške predpise.

3. Pritožba ni utemeljena.

4. Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev v zadevi ter na podlagi pravilne uporabe materialnega prava tudi pravilno razsodilo. Pri tem ni kršilo postopkovnih določb, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)1 pazi po uradni dolžnosti.

5. Sodišče prve stopnje je presojalo drugostopenjsko odločbo tožene stranke št. zadeve 10331-364/2021, št. dosjeja: 9875836 z dne 11. 5. 2021, s katero je bila zavrnjena tožnikova pritožba, vložena zoper sklep št. zadeve 10331-364/2021, št. dosjeja 9875836 z dne 10. 2. 2021. Z navedenim sklepom je bila zavržena tožnikova zahteva za ponovno odmero invalidske pokojnine po Zakonu o pravicah iz pokojninskega in invalidskega zavarovanja bivših vojaških zavarovancev.

6. Iz dejanskih ugotovitev sodišča prve stopnje in iz listinske dokumentacije v spisu izhaja, da je bilo o tožnikovi pravici do invalidske pokojnine pravnomočno odločeno s sodbo opr. št. Ps 1929/2007 z dne 21. 8. 2008. Z 2. točko navedene odločbe je bilo odločeno, da je tožena stranka dolžna tožniku izdati odločbo o odmeri invalidske pokojnine po 6. členu Zakona o pravicah iz pokojninskega in invalidskega zavarovanja bivših vojaških zavarovancev. Na podlagi navedene sodbe je bila tožniku z odločbo tožene stranke z dne 29. 10. 2008 odmerjena invalidska pokojnina. Omenjena odločba je bila potrjena z drugostopenjsko odločbo tožene stranke z dne 3. 2. 2009. Odločbi sta bili predmet tudi presoje pred sodiščem, pri čemer je bil tožbeni zahtevek na odpravo navedenih odločb s sodbo opr. št. Ps 304/2009 z dne 8. 3. 2010 zavrnjen. Taka odločitev pa je bila potrjena s sodbo pritožbenega sodišča opr. št. Psp 228/2010 z dne 16. 9. 2010. 7. Tožnik je dne 10. 12. 2020 vložil zahtevo za ponovno odmero invalidske pokojnine.2 Tožnik sicer v pritožbi navaja, da sodba napačno navaja, da naj bi bila predmet spora pravica do invalidske pokojnine – ponovna odmera. Pritožbene navedbe glede tožbenega zahtevka so neutemeljene. Iz zapisnika naroka za glavno obravnavo povsem jasno izhaja, da je tožnik postavil tožbeni zahtevek, da se odpravi odločba tožene stranke z dne 11. 5. 2021 ter sklep z dne 10. 2. 2021 in da se tožniku ponovno odmeri invalidska pokojnina. Sodišče prve stopnje je tako pravilno presojalo oba izpodbijana upravna akta in sicer sklep z dne 10. 2. 2021, s katerim je bila zavržena tožnikova zahteva za ponovno odmero invalidske pokojnine po Zakonu o pravicah iz pokojninskega in invalidskega zavarovanja bivših vojaških zavarovancev in odločbo z dne 11. 5. 2021, s katero je bil navedeni sklep potrjen.

8. Zakon o splošnem upravnem postopku (v nadaljevanju: ZUP)3 v 4. točki prvega odstavka 129. člena določa, da organ najprej preizkusi zahtevo in jo s sklepom zavrže, če o isti upravni stvari že teče postopek, ali je bilo o njej že pravnomočno odločeno, pa je stranka z odločbo pridobila kakšne pravice ali so ji bile naložene kakšne obveznosti. Enako ravna tudi, če je bila izdana zavrnilna odločba in se dejansko ali pravno stanje, na katero se opira zahtevek, ni spremenilo.

9. Prav za tako pravno stanje gre v predmetni zadevi. O odmeri invalidske pokojnine je že bilo pravnomočno odločeno. To pa pomeni, da o isti upravni stvari ni mogoče ponovno odločati. Tožena stranka je zato pravilno, na podlagi že citirane 4. točke prvega odstavka 129. člena ZUP tožnikovo zahtevo za ponovno odmero invalidske pokojnine zavrgla.

10. Glede pritožbenih navedb, da je tožnik začel postopek pred Ustavnim sodiščem RS in sicer dne 10. 11. 2021, pa pritožbeno sodišče poudarja, da omenjeno na rešitev sporne zadeve nima nobenega vpliva. Kot že rečeno, zaradi pravnomočnosti ni podane zakonske podlage, da bi se zadeva ponovno obravnavala.

11. Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.

1 Ur. l. RS, št. 26/99 s spremembami.  
2 Iz obrazložitve prvostopenjske odločbe tožene stranke z dne 10. 2. 2021 izhaja, da je tožnik že pred tem nekajkrat vložil zahtevo za ponovno odmero invalidske pokojnine, pri čemer je bila zahteva z odločbo z dne 8. 5 . 2017 zavrnjena oziroma z odločbo z dne 5. 3. 2018 pa zavržena.  
3 Ur. l. RS, št. 80/99 s spremembami.